फ्रेन्ड्स चन्द्रागिरिको फाइनलमा
सीएमजी क्लब संकटालाई स्तब्ध पार्दै एनआईबीएल फ्रेन्ड्स क्लब प्रथम चन्द्रागिरि गोल्डकप फुटबलको फाइनल पुगेको छ । 
काठमाडौं — सीएमजी क्लब संकटालाई स्तब्ध पार्दै एनआईबीएल फ्रेन्ड्स क्लब प्रथम चन्द्रागिरि गोल्डकप फुटबलको फाइनल पुगेको छ ।  नैकापस्थित चन्द्रागिरि नगरपालिकाको मैदानमा शनिबार फ्रेन्ड्सले संकटालाई १–० ले पराजित गरेको हो । प्रतिस्पर्धात्मक खेलमा फ्रेन्ड्सका विदेशी खेलाडी सेओङले दोस्रो हाफमा गरेको गोल नै निर्णायक बन्यो । संकटा एक गोलले पछि परेर खेलमा हाबी भए पनि पाएका अवसर सदुपयोग गोल गर्न नसक्दा पराजित हुनपुग्यो । अन्तिम समयतिर संकटाले गोल गर्ने तीन सुन्दर मौका खेर फाल्यो । साताअघि संकटाले राइनो संरक्षण गोल्डकप जितेको थियो । आइतबार दोस्रो सेमिफाइनलमा हिमालयन शेर्पा र त्रिभुवन आर्मी भिड्ने छन् । 